[pic] | AZ EURÓPAI KÖZÖSSÉGEK BIZOTTSÁGA |

Brüsszel, 17.10.2007

COM(2007) 615 végleges

Javaslat

A TANÁCS RENDELETE

a vám- és a statisztikai nómenklatúráról, valamint a közös vámtarifáról szóló 2658/87/EGK tanácsi rendelet módosításáról

(előterjesztő: a Bizottság)

INDOKOLÁS

1) A JAVASLAT HÁTTERE |

A javaslat indokai és célkitűzései Az átalányvámtételre vonatkozó rendelkezések 1997 óta nem változtak. Azóta a közös vámtarifának az utas személyi poggyászában szabályszerűen behozott, illetve a csomagküldeményben magánszemélyeknek küldött árukra vonatkozó tételei körülbelül 20 %-kal csökkentek. Ezért az ezekben az esetekben alkalmazott átalányvámtételt célszerű egy százalékponttal csökkentve 2,5 %-ra mérsékelni, hogy a magánszemélyek részesülhessenek e csökkentésekben. Tekintetbe véve ezenkívül az ezen esetekben rendszerint behozott termékek árának Közösségen belüli és kívüli inflációját, valamint az utasok és a magánküldemények számának növekedését, a vámkezelés megkönnyítése érdekében az átalányvámtétel alkalmazhatóságának felső határát célszerű 700 EUR-ra módosítani. |

Általános összefüggések Az említett rendelkezések felülvizsgálatát az utas személyi poggyászában behozott árukra vonatkozó vám- és adókedvezmények felülvizsgálatára tekintettel kell elvégezni. Ezen felül a felülvizsgálatot a magánszemélyek egymás közötti, nem kereskedelmi jellegű csomagküldeményeinek vámkezelését megkönnyítő intézkedésnek is kell tekinteni. |

Meglévő rendelkezések a javaslat által szabályozott területen A Tanács 2658/87/EGK rendelete a vám- és a statisztikai nómenklatúráról, valamint a Közös Vámtarifáról. |

Összhang az Unió egyéb szakpolitikáival és célkitűzéseivel A javasolt módosítás összhangban van a Bizottságnak a kereskedelem könnyítésére és a vámellenőrzések egyszerűsítésére vonatkozó célkitűzéseivel. |

2) KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT |

Konzultáció az érdekelt felekkel |

A konzultáció módszerei, a megcélzott főbb ágazatok és a válaszadók általános bemutatása A Vámkódexbizottság általános szabályozási csoportjának tagjait véleményükről írásban kérdezték. A válaszok összefoglalása és figyelembevételük módja A bizottság tagjainak nem volt ellenvetése. |

Szakértői vélemények összegyűjtése és felhasználása |

Érintett tudományos/szakértői területek n. a. Alkalmazott módszer n. a. A megkérdezett legfontosabb szervezetek/szakértők n. a. A beérkezett és felhasznált vélemények összefoglalása n. a. A szakértői vélemények nyilvános hozzáférhetőségének biztosításához használt eszközök n. a. |

Hatásvizsgálat A javasolt intézkedés jelentősen csökkenti a Közösségbe utazó magánszemélyek által behozott, illetve a harmadik országbeli magánszemélyek által közösségbeli magánszemélyeknek csomagküldeményben, nem kereskedelmi célból küldött áruk kategorizálásának szükségességét. Mivel az árut vámkezelésre bejelentő személynek a közös vámtarifa előírásainak megfelelően általában kategorizálnia kell a behozott árut, és mivel ezt a besorolást a vámhatóságoknak ellenőrizniük kell, ha e kötelezettség az esetek többségében megszűnik, az jelentősen egyszerűsíti és gyorsítja az áruk szabad forgalomba hozatalának igazgatási eljárását, hatékonyabbá téve ezzel a vámkezelést. |

3) A JAVASLAT JOGI ELEMEI |

A javasolt intézkedés összefoglalása A vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendeletet módosító tanácsi rendelet megalkotására irányuló javaslat. |

Jogalap A 26. cikk. |

A szubszidiaritás elve A javaslat a Közösség kizárólagos hatáskörébe tartozik. A szubszidiaritás elve ennélfogva nem alkalmazandó. |

Az arányosság elve n. a. |

Az eszközök megválasztása |

Javasolt eszköz: rendelet. |

Egyéb eszközök nem felelnének meg a következő ok(ok) miatt: Az EK-Szerződés 26. cikke értelmében a közös vámtarifa vámtételeit bizottsági javaslat alapján a Tanács hagyja jóvá minősített többséggel. |

4) KÖLTSÉGVETÉSI VONZATOK |

Az elmaradó vámbevétel becsült összege 7,5 millió EUR. |

5) KIEGÉSZÍTő INFORMÁCIÓK |

Egyszerűsítés |

A javaslat a rendeletben felsorolt különleges feltételek mellett behozott áruk vámkezelését is egyszerűsíti. |

Javaslat

A TANÁCS RENDELETE

a vám- és a statisztikai nómenklatúráról, valamint a közös vámtarifáról szóló 2658/87/EGK tanácsi rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 26. cikkére,

tekintettel a Bizottság javaslatára[1],

mivel:

(1) A vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletben[2] megállapított kombinált nómenklatúra bevezető rendelkezéseinek II. D) szakasza úgy rendelkezik, hogy a magánszemélyeknek csomagküldeményben küldött, illetve utasok személyi poggyászában behozott árukra 3,5 %-os ad valorem átalányvámtételt kell kiszabni feltéve, hogy az ilyen áruk behozatala nem kereskedelmi jellegű, és hogy összértékük küldeményenként, illetve személyenként nem haladja meg a 350 EUR-t;

(2) A 3,5 %-os ad valorem átalányvámtételt és a 350 EUR-s felső határt a 2658/87/EK tanácsi rendeletet a vám- és statisztikai nómenklatúra[3] bevezető rendelkezései tekintetében módosító , 1997. május 12-i 866/97/EK tanácsi rendelet állapítja meg. Ezeket a rendelkezéseket azóta nem módosították.

(3) 1997 óta az utasok személyi poggyászában rendszerint behozott, illetve a csomagküldeményben magánszemélyeknek küldött árukra vonatkozó vámtételek körülbelül 20 %-kal csökkentek. Ezért célszerű az átalányvámtételt 2,5 %-ra mérsékelni, azaz egy százalékponttal csökkenteni. Ezt az átalányvámtételt csak azokra az importárukra kell kivetni, amelyek a közös vámtarifa szerint nem vámmentesek.

(4) Tekintetbe véve az említett esetekben rendszerint behozott termékek árának Közösségen belüli és kívüli inflációját, valamint az utasok és a magánküldemények számának növekedését, a vámkezelés megkönnyítése érdekében helyénvaló az átalányvámtétel alkalmazhatóságának felső határát 700 EUR-ra módosítani.

(5) Következésképpen a 2658/87/EGK rendeletet ennek megfelelően módosítani kell,

ELFOGADTA EZT A RENDELETET:

1. cikk

A 2658/87/EGK rendelet I. melléklete I. részének II. szakasza a következőképpen módosul:

1) A D.1. bekezdése helyébe a következő szöveg lép:

„1. a magánszemélyeknek csomagküldeményben küldött, illetve utasok személyi poggyászában behozott árukra 2,5 %-os ad valorem átalányvámtételt kell kiszabni feltéve, hogy az ilyen áruk behozatala nem kereskedelmi jellegű.

Ez a 2,5 %-os átalányvámtétel akkor alkalmazható, ha a behozatalivám-köteles áru értéke küldeményenként, illetve utasonként nem haladja meg a 700 EUR-t.

Az ilyen átalányvám-kiszabás nem alkalmazható a vámtarifa szerint „vámmentes” árukra, illetve a 24. árucsoportba tartozó, csomagküldeményben vagy az utasok személyi poggyászában behozott olyan árukra, amelyek mennyisége meghaladja a 918/83/EGK tanácsi rendelet[4] 31., illetve 46. cikkében meghatározott mennyiségeket.”

2) A D.3. bekezdésben a „918/83/EGK rendelet 29–31. és 45–49. cikkei” szöveg helyébe a „918/83/EGK rendelet 29–31. és 45. cikkei” szöveg lép.

3) A D.4. bekezdésben a „350 EUR”összeg helyébe a „700 EUR” összeg lép.

4) A D.5. bekezdésben a „350 EUR” összeg helyébe a „700 EUR” összeg lép.

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet 2008. január 1-jétől alkalmazandó.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

A Tanács részéről

az elnök

PÉNZÜGYI KIMUTATÁS A KIZÁRÓLAG A BEVÉTELI OLDALRA KORLÁTOZOTT KÖLTSÉGVETÉSI HATÁSSAL JÁRÓ JAVASLATOKHOZ

1. A JAVASLAT CÍME:

Javaslat: A Tanács rendelete a vám- és a statisztikai nómenklatúráról, valamint a közös vámtarifáról szóló 2658/87/EGK tanácsi rendelet módosításáról.

2. KÖLTSÉGVETÉSI TÉTELEK:

Alcím és jogcímcsoport: 12. alcím, 120. jogcímcsoport

Az „érvényesség időszaka” oszlopban feltüntetett, következő évekre vonatkozó veszteségek kiszámítása külön, későbbi rendeletekben fog szerepelni.

A költségvetésben 2008-ra előirányzott összeg: 16 431 900 000 EUR.

3. PÉNZÜGYI HATÁS

( A javaslatnak nincs pénzügyi hatása.

X A javaslatnak nincs pénzügyi hatása a kiadásra, van azonban pénzügyi hatása a bevételre – a hatás a következő:

(millió EUR egy tizedesjegyig)

Költségvetési tétel | Bevétel[5] | 12 hónapos időszak, kezdődátum: éééé/hh/nn | [2008-es év] |

120. cikk | Saját forrásokra gyakorolt hatás | 2008/01/01 | - 7,5 |

4. CSALÁS ELLENI INTÉZKEDÉSEK

5. EGYÉB ÉSZREVÉTELEK

Az intézkedés becsült költsége

Az átalányvámtétel hatálya alá eső behozott áruk értékéről nincs megbízható adat. A becsült bevételkiesés kiszámításakor ezért azt feltételezték, hogy az átalányvámtételt körülbelül 10 millió behozatali nyilatkozat és nyilatkozatonként átlagosan 100 EUR érték esetében kell majd alkalmazni. Ennek alapján a bevételkiesés összege 100 EUR * 10 millió = 1 000 millió * 1 % = 10 millió EUR – 25 % = 7,5 millió EUR.

Az intézkedés hatása

A javasolt intézkedés jelentősen csökkenti a Közösségbe utazó magánszemélyek által behozott, illetve a harmadik országbeli magánszemélyek által közösségbeli magánszemélyeknek csomagküldeményben, nem kereskedelmi célból küldött áruk kategorizálásának szükségességét. Mivel az árut vámkezelésre bejelentő személynek a közös vámtarifa előírásainak megfelelően általában kategorizálnia kell a behozott árut, és mivel ezt a besorolást a vámhatóságoknak ellenőrizniük kell, ha e kötelezettség az esetek többségében megszűnik, az jelentősen egyszerűsíti és gyorsítja az áruk szabad forgalomba hozatalának igazgatási eljárását, hatékonyabbá téve ezzel a vámkezelést.

[1] HL C […], […], […]. o.

[2] HL L 256., 1987.9.7., 1. o. A legutóbb az 580/2007/EK rendelettel (HL L 137., 2007.5.30., 1. o.) módosított rendelet.

[3] HL L 124., 1997.5.16., 1. o.

[4] HL L 105., 1983.4.23., 1. o.

[5] A hagyományos saját források (mezőgazdasági vámok, cukorlefölözések, vámok) tekintetében nettó összegeket kell megadni, vagyis a beszedési költségek 25 %-ának levonásával kapott bruttó összegeket.